Munkában eltöltött 
50 év 
emlékére

A POSNER NYOMDA RT. 
VEZETŐSÉGE ÉS SZEMÉLYZETE

ANNAU ANDRÁS könyvkötő, 1876-ban született és 1888-ban Belgrádba ment tanulónak. Belgrádból 1893-ban Budapestre jött és a Leszik könyvkötészetben nyert alkalmazást. 1896-ban Bécsben, majd Lugoson, Temesváron és több vidéki városban dolgozott. 1898-ban ismét Budapestre jött, 1906-ban a Posner gyár alkalmazásába került. Innen 1914-ben, az első világháború kitörésekor bevonult katonának és a háborút a fronton végigküzdötte. 1918-ban ismét visszakerült munkahelyére, ahol a mai napig szorgalmával, megértő magaviseletével a legteljesebb mértékben kiérdemelte munkatársai, valamint elöljárói szeretetét és megbecsülését.

FISCHER DEZSŐ cinkografus, született 1883-ban. 1895-ben ment tanulónak az id. Weinwurm céghez, ahol 22 évig egyfolytában dolgozott. 1915-ben bevonult katonának, 2 és fél éves orosz hadifogság után hazajött és visszakerült az előző céghez, hol megszakítás nélkül 1941-ig dolgozott. 1945-ben került a Posner nyomdába. Az id. Weinwurm cégnél eleinte mint bizalmi, később mint művezető teljesített szolgálatot, mint szervezett munkás élharcosa volt a munkásságnak, tevékenyen vett részt az 1907-es sztrájk megszervezésében. Korát meghazudtoló frisseséggel és akaraterővel vesz részt még ma is a munkásmozgalom minden frontján.

GOLD FERENC könyvkötő, 1874-ben született, 1888-ban tanulónak ment, 1892-ben szabadult fel Teschenben. 1899-ben jött Budapestre és a Rigler gyárban talált alkalmazást, innen rövid idő múlva kilépett és Bécsbe ment, de nem tudott megbarátkozni a császárvárossal és még ugyanebben az esztendőben visszajött Pestre és a Posner gyár alkalmazottjainak sorába lépett. Ettől az időtől kezdve a gyár kitűnő szorgalmú munkása. Szakmai tudásával, sok szép munkájával nyert dicséretet és elismerést. Egyénisége munkatársai körében éppen úgy, mint elöljáróival szemben a legteljesebb megbecsülést és szeretetet érdemelt ki.

Özv. KRASZNAI ISTVÁNNÉ nyomdai berakónő, született 1882. november 2-án Budapesten. 1895-ben ment tanulónak a Kosmos műintézetbe. Rövid ideig több nyomdában dolgozott, majd a Wodianer nyomdában 12 évet, a Hornyánszky nyomdában egy megszakítással 28 évet dolgozott. A Posner nyomdában 1945 óta van alkalmazásban. Évekig mint bizalminő vette ki részét a szervezeti életből, majd később a Munkásnők Nőbizottságának volt az elnöke. 1938-ban ment rokkantállományba, sajnos, férje elhunyta után újra kénytelen volt munka után nézni, hogy a sok nélkülözést valahogy elviselje.

RATZENBERGER MIHÁLY betűszedő, született 1882. december 1-én Budapesten. 1896. évben ment a Weisenberg Ármin nyomdájába tanulónak. Felszabadulása után innen a Kosmos műintézetbe lépett be, majd két-három kisebb nyomdában dolgozott egészen 1903-ig. Ekkor bevonult hároméves katonai szolgálatra. 1906-ban a Posner nyomdába lépett be mint szedő és az első világháború alatt 4 évig mint katona megszakította munkáját, leszerelés után újra elfoglalta munkahelyét és azóta megszakítás nélkül dolgozik a mai napig, jelenleg mint revizor. Úgy a szak- mint a pártszervezeti életben is mint szervezett munkás teljesíti kötelességét.

RIHA JÁNOS kőrajzoló, született Budapesten 1882-ben. 1896-ban kezdte meg a Posner Grafikai Műintézetben a kőrajzolás szakmai elsajátítását. Felszabadulása után az akkori idők szakmai törvényeinek megfelelően tanulmányútra külföldre ment. Háromévi külföldön való szakmai működés után hazatért, több budapesti üzemben dolgozott. Az 1914-ben kitört világháborút végig küzdötte, a háború befejezése után újra több budapesti üzemben vállalt munkát. Majd 1940 óta a Posner nyomdában dolgozik, hol munkájával és szerény modorával megbecsülést és elismerést érdemelt ki úgy a vállalat vezetősége, mint munkástársai részéről.

SZEBEHELY BÉLA tisztviselő, született 1882-ben. 12 éves korában, miután édesatyja elhalálozott, neki kellett a családfenntartó szerepét betölteni, hogy a többi testvérei tanulhassanak. Első állása a Glaser papírkereskedő cégnél volt, ahol az első hónapban 5,- forintot, Glasernétől pedig egy pénztárcát kapott ajándékba azzal a megjegyzéssel, hogy ebből a pénztárcából sose fogyjon ki a pénz. 12 évig dolgozott itt, innen elkerült a Rigler céghez, ahol két évig dolgozott. Innen a Posner gyár alkalmazásába 1907. november 15-én lépett be, ennek ma 39 éve, ahol még ma is a régi buzgalommal, becsülettel és szorgalommal teljesíti kötelességét.